
llusztrációsorozat Pilinszky János meséihez



A célom az volt, hogy megjelenítsem a vers atmoszféráját. Alapvetően nem elmesélni akartam a történetet, hanem a hangulatát megfogni vizuális eszközökkel.
A jávai wayang árnyjátékokból merítettem ihletet az illusztrációimhoz. A kompozíciók csúcsára állított négyzet formájúak, ami izgalmas tervezési feladatot adott. A rajzokat úgy alakítottam ki, hogy alkalmasak legyenek papírkivágásos technikára. A képeket síkokra bontottam és különböző színű papírokból kivágtam őket. A rétegek közé pauszokat és selyempapírokat ragasztottam. Hátulról bevilágítottam, különböző erősségű és minőségű fényforrásokkal kísérleteztem, így hoztam létre egy fotósorozatot. Kilenc illusztrációt készítettem ezzel a technikával.
Az illusztrációk felhasználásával két könyvet csináltam. Mindkettő japán típusú kötéssel készült. Ez azt jelenti, hogy a könyv lapjai elől nem válnak el, hanem hajtva vannak. A gerinc részt összevarrtam, így levegős-lebegős hatást értem el. Az első változatban a fotózott illusztrációkat használtam.
Szerettem volna egy interaktívabb, a felhasználót jobban bevonó változatot is, ezért készült el a második könyv. Ebben az eredeti papírkivágással készült illusztrációk jelennek meg, méghozzá úgy, hogy a rétegek között is lehet lapozgatni, így különböző hatásokat hozhat létre maga az olvasó is. Formájában nagyon hasonló a másik változathoz, de ennek kemény táblája van, mert az illusztrációk védelemre és tartásra szorulnak.
A könyvek leginkább középtónus körüli tartományban mozognak. Ezzel is a homályos, ködös hangulatot szerettem volna erősíteni.



